Gerrit van Wyk Kruger (gebore 11 Junie 1937) is 'n Suid-Afrikaanse klassikus en skrywer wat verbonde was aan Stellenbosch Universiteit. Hy is in Namakwaland gebore. Kruger matrikuleer in 1955 aan die Hoërskool Martin Oosthuizen te Kakamas in die eerste klas, met Theo Pauw as skoolhoof. In 1958 verwerf hy sy B.A. graad cum laude aan Stellenbosch Universiteit, met as hoofvakke Grieks en Hebreeus, en met Latyn en Afrikaans as sekondêre vakke. In 1959 skryf hy in aan die Teologiese Seminarium van die NG Kerk op Stellenbosch tydens die seminarium se eeufeesjaar. In 1960 wen Kruger die Sir Henry Strakosch-gedenkbeurs vir verdere studie aan die Universiteit van Cambridge en in 1961 behaal hy 'n BA Hons, cum laude aan Stellenbosch Universiteit. In September 1961 verlaat hy Kaapstad aan boord die Pendennis Castle vir Southampton, Engeland. Hy was vanaf 1961 tot 1964 'n lid van King's College, Cambridge, waar hy studeer onder CDF Moule, die Lady Margaret's professor in Godheid (die oudste leerstoel aan die universiteit, waar Erasmus van Rotterdam die eerste leser in Grieks was).